8 ግንቦት ኣስታት ሰዓት ሸሞንተ ዝጀመረ ዕልዋ መንግስቲ፡ ገለ ጥር ትብል ነገር ከይፈጸመ፡ መዓልቲ መስያ። ሓላፊ ድሕነት ተስፋዮ ወልደስላሴ፡ ምስ ሻምበል መንግስቱ ገመቹ ብምዃን ንሚኒስትሪ ምክልኻል ብታንክታትን ብረት ለበስ መካይንን ኣኽቢቦምዎ። ቅድሚኡ ግን፡ ነቲ ጉዳይ ብሰላም ንፍተሓዮ ዝብል ሽምግልና ተላኢኹ ነይሩ። ዘይሩ ዘይሩ ግን ሰዓት ከይዱ። ሚኒስትሪ ዜና ኣይተትሓዘ፣ ሬድዮ ጣብያ ኣይተትሓዘ፣ ቴሌ ኣይተቖጻጸርዎ … ሰዓት ከይዱ። ጀነራል ኣበራ ሰብ ቀቲሉ ምስተሰወረ፡ ንኹሉ ነገር ኣዛቢዕዎ። የማናይ ኢድ መንግስቱ ሃይለማርያም ዝኾነ መንግስቱ ገመቹ፡ ፍሉይ ሓይሊ ሰራዊቱ ካብ ኣራት ኪሎ ኣንቀሳቐሰ። ብሂልተን ሆቴል ወሪዱ ኣብ ኣምባሳደር ምስበጽሐ፡ ንሚኒስተር ምክልኻል ክበብዎ በሎም። ኣብ ውሽጢ በዓል ጀነራል ፋንታ በላይ፡ ጀነራል ኣመሃን ጀነራል መርእድን … እንታይ ይገብሩ ከምዘለዉ ዝፈልጥ ምድራዊ ሓይሊ የለን። ኮይኑ ግን፡ ከምዝተኸበቡ ምስፈለጡ፡ እቲ ካብ ኣስመራ ክመጽእ እዩ ዝተብሃለ ሓይሊ'ውን ስለዘይበጽሓሎም ተስፋ ከይቆረጹ ኣይተርፉን። ዝኾነ ኮይኑ፡ ጀነራል መርእድን ጀነራል ኣመሃን ክሳብ ሎሚ ንጹር ብዘይኮነ ኩነታት ንነብሶም ኣጥፊኦም። ደሓርከ?
